b'\n_START_ARTICLE_\n\xc4\xaesotinamas reaktorius\n_START_PARAGRAPH_\n\xc4\xaesotinamas reaktorius (angl. saturable reactor) \xe2\x80\x93 transformatoriaus naudojimo b\xc5\xabdas, kuomet vienos apvijos induktyvumas kei\xc4\x8diamas \xc4\xafsotinant \xc5\xa1erd\xc4\xaf kita (valdan\xc4\x8di\xc4\x85ja) apvija tekan\xc4\x8dia nuolatine srove. \xc5\xa0erd\xc4\xaf magneti\xc5\xa1kai \xc4\xafsotinus, induktyvumas labai suma\xc5\xbe\xc4\x97ja._NEWLINE_\xc4\xaesotinamas reaktorius leid\xc5\xbeia skland\xc5\xbeiai reguliuoti kintamosios srov\xc4\x97s grandine tekan\xc4\x8di\xc4\x85 srov\xc4\x99, kei\xc4\x8diant valdan\xc4\x8diosios grandin\xc4\x97s nuolatin\xc4\x99 srov\xc4\x99 (didinant valdan\xc4\x8di\xc4\x85 srov\xc4\x99, \xc5\xa1erdis \xc4\xafmagnetinama, ma\xc5\xbe\xc4\x97ja antrosios apvijos induktyvumas (taigi ir var\xc5\xbea kintamajai srovei), ir kintamosios srov\xc4\x97s grandin\xc4\x97je \xc4\xafjungta lempa ima \xc5\xa1viesti ry\xc5\xa1kiau. Galima nustatyti tok\xc4\xaf darbo re\xc5\xbeim\xc4\x85, jog palyginus nedidelis valdan\xc4\x8dios srov\xc4\x97s pokytis sukelt\xc5\xb3 daug didesn\xc4\xaf srov\xc4\x97s pokyt\xc4\xaf valdomoje grandin\xc4\x97je \xe2\x80\x93 taigi \xc4\xafsotinamas reaktorius gali b\xc5\xabti naudojamas kaip stiprintuvas. Yra magnetini\xc5\xb3 stiprintuv\xc5\xb3, kurie naudoja t\xc4\x85 pat\xc4\xaf princip\xc4\x85, ta\xc4\x8diau j\xc5\xb3 konstrukcija sud\xc4\x97tingesn\xc4\x97._NEWLINE_Parinkus tinkam\xc4\x85 transformatoriaus konstrukcij\xc4\x85, valdanti (da\xc5\xbenai \xc5\xbeemos \xc4\xaftampos) ir valdomoji (gali b\xc5\xabti ir auk\xc5\xa1tos \xc4\xaftampos) grandin\xc4\x97s patikimai izoliuojamos viena nuo kitos. Valdomos grandin\xc4\x97s srov\xc4\x99 galima keisti skland\xc5\xbeiai ir per atstum\xc4\x85. Visa reguliatoriaus schema yra (palyginus, tarkim, su tiristoriniu reguliatoriumi) labai paprasta._NEWLINE_Reikalinga valdomoji srov\xc4\x97 priklauso nuo valdomo elektros prietaiso galingumo. Serijiniu b\xc5\xabdu gaminami \xc4\xafsotinamieji reaktoriai paprastai turi daugel\xc4\xaf at\xc5\xa1ak\xc5\xb3 ir gali b\xc5\xabti pritaikyti \xc4\xafvairaus galingumo prietaisams valdyti._NEWLINE_Pagrindinis \xc5\xa1i\xc5\xb3 \xc4\xafrengini\xc5\xb3 tr\xc5\xabkumas yra dideli gabaritai, mas\xc4\x97 ir kaina. Tod\xc4\x97l \xc5\xa1iuo metu jie naudojami tik nedaugeliu atveju, kuomet schemai keliami ypatingi ar specifiniai reikalavimai. Daugumoje sri\xc4\x8di\xc5\xb3 juos pakeit\xc4\x97 tiristoriai ir \xc4\xafvair\xc5\xabs kiti prietaisai.'